ไทยสมุทรฯดันยอด ผุดแบบออมระยะสั้น
ไทยสมุทรประกันชีวิต ดันเบี้ยระยะสั้น เจาะกลุ่มพนักงาน ข้าราชการ
8 ก.ย. 2558

ไทยสมุทรประกันชีวิต ดันเบี้ยระยะสั้น เจาะกลุ่มพนักงาน ข้าราชการ 
นางนุสรา บัญญัติปิยพจน์ กรรมการผู้จัดการบริษัท ไทยสมุทรประกันชีวิต เปิดเผยว่า บริษัทได้เปิดตัวแบบประกันออมทรัพย์ระยะสั้นตัวใหม่ “ประกันเมคมันนี่ เอ็กซ์ตร้า 2/1” เพื่อเจาะกลุ่มพนักงานบริษัทเอกชน ผู้ประกอบการ ข้าราชการที่มีอยู่จำนวนมากโดยเฉพาะ 
“แนวคิดในการพัฒนาแบบประกันนี้ มาจากการศึกษาและวิเคราะห์ข้อมูลความต้องการของลูกค้าที่ต้องการวางแผนทางการเงิน โดยมีเป้าหมายของผลประโยชน์ที่ชัดเจน ที่สำคัญได้รับความคุ้มครองอีกด้วย ภายใต้แนวคิด ออมสั้น รับผลประโยชน์และความคุ้มครองสูง” นางนุสรา กล่าว 
ทั้งนี้ เป็นการเปิดโอกาสให้คนไทยทุกเพศ ทุกวัย ที่มีอายุตั้งแต่ 30 วัน-65 ปี ได้มีโอกาสในการออมเงิน โดยชำระเบี้ยเพียง 1 ปี รับความคุ้มครอง 2 ปี ไม่ต้องตรวจสุขภาพ แต่ต้องแถลงสุขภาพ
สำหรับผลประโยชน์ที่ได้รับ คือ กรณียังมีชีวิตจนครบกำหนดสัญญา รับเงินรวม 105% ของจำนวนเงินเอาประกันภัย กรณีเสียชีวิตก่อนครบกำหนดสัญญา รับความคุ้มครองสูงสุด 110% ของจำนวนเงินเอาประกันภัย โดยเงินผลประโยชน์ที่ได้รับไม่ต้องหักภาษี